Livvagterne

Livvagterne er en dansk dramaserie, der havde premiere på DR1 1. januar 2009. 
Serien er udviklet og skrevet af Mai Brostrøm og Peter Thorsboe, og er den sidste i parrets krimitrilogi, der også indeholder serierne Rejseholdet (2000) og Ørnen (2004). Den er instrueret af Mikkel Seerup.

Serien handler om de danske livvagter under PET. Man følger de tre hovedpersoners uddannelse og arbejde som livvagter.

Handling 
Sæson 1

Afsnit 1-2

Forsvarsminister Henrik Skelbæk ankommer til Bagdad, for at fejre nytår med de danske sikringsstyrker. Med sig har Skelbæk livvagter fra PET, som har til ansvar at beskytte Forsvarsministeren. Trods beskyttelsen fra livvagterne udvikler aftenen sig til en aften med skæbnesvangre følger - PET livvagten Ibro bliver dræbt. Ibros far som er tidliger jugoslavisk elitesoldat vil have hævn over Skelbæk.  Sideløbende med historien om angrebet mod Skelbæk følger man de tre aspiranter på livvagts-uddannelsen, Jasminna, Jonas og Rasmus. De tre aspiranter bliver udvalgt til at assistere PET til en begravelse af endnu en dræbt dansk soldat, da man har Catic (Ibros far) mistænkt for at ville begå et attentat mod Skelbæk. Catic slår ikke til ved begravelsen - som blev en alternativ eksamen for de tre aspiranter - han slår derimod til på Skelbæks hjemmeadresse.

Afsnit 3-4

Da statsministeren udnævner en kontroversiel minister, beslutter sikkerhedschef Leon Hartvig at give ministeren fuld beskyttelse. Jasminna får til opgave at beskytte den nye minister imod en antidemokratisk gruppe, som de mener har til hensigt at slå den nye minister ihjel. Det går dog op for Leon og 'Tønne' at truslen ikke er mod ministeren, men tværtimod mod Jasminna, uden at hun selv ved det. I jagten på at spore denne gruppe går Jonas undercover, hvilket fører til at han suspenderes af PET.

Afsnit 5-6

Jasmina bliver kontaktet af en fjern bekendt, Huma, som bor i en københavnsk forstad, hvor en stor del af beboerne er muslimer. Huma er bekymret for, om hendes venindes mand er ved at forberede en terrorhandling; han har på det seneste ændret adfærd og foretager sig besynderlige ting sammen med en hidtil ukendt mand. Veninden tror selv, at hendes mand har fundet en anden kvinde. Det viser sig, at Leon allerede har et indgående kendskab til den fremmede mand, og en efterforskning bliver sat i gang. Mistanken om en terrorhandling bliver konkretiseret og Leon mener at der er udtænkt et terrorangreb i København, hvilket gør at han sætter alle kræfter ind på at stoppe det potentielle angreb.

Afsnit 7-8

Statsminister Jens Ole Vestergaard skal giftes med en af landets mest populære skuespillere, hvilket glæder den danske befolkning - pånær én enkelt kvinde. Vestergaard har en beundrer i længere tid, men da nyheden slipper ud om brylluppet så udvikler det sig til 'stalking'. Stalkeren gør alt der står i hendes magt for at forsøge at ødelægge brylluppet, hvilket ender ud i et attentatforsøg hvor livvagten Rasmus bliver hårdt såret.

Afsnit 9-10

Som optakt til den store klimakonference senere på året er en række eksperter og politikere inviteret til et formøde i København. Blandt dem er den markante engelske klimaminister, Claire Thornton. Hun medbringer beviser for, at visse såkaldte eksperter modtager bestikkelse fra industrien mod til gengæld at afdramatisere diskussionen om den globale opvarmning. Også Claires ærkemodstander og en netop løsladt tidligere terrorist ankommer til København. Thornton bliver bortført af en flok autonome der bliver ledt af den tidligere terrorist.

Medvirkende 
 Cecilie Stenspil – livvagt Jasminna el Murad
 André Babikian – livvagt Jonas Goldschmidt
 Søren Vejby – livvagt Rasmus Poulsen
 Thomas W. Gabrielsson – PET's sikkerhedschef Leon Hartvig
 Ellen Hillingsø – politimester for PET Benedikte Tønnesen
 Ditte Gråbøl – sekretær Diana Pedersen
 Rasmus Bjerg – gruppeleder Kurt Birk
 Tommy Kenter – retspsykiater Jørgen Boas
 Michael Sand – livvagt og instruktør Kurt Strøm (Store Kurt)
 Kate Kjølby – Asha, Jasminnas søster
Benjamin Boe Rasmussen - livvagt Trikker
Kim Jansson - livvagt Fjordby

Priser 
I 2009 vandt Livvagterne en Emmy Award for bedste ikke-amerikanske tv-dramaserie. Peter Thorsboe og Mai Brostrøm som er forfatterne til Livvagterne, har tidligere modtaget Emmy Awards for de danske dramaer Rejseholdet og Ørnen i henholdsvis 2002 og 2005. Danmarks Radio har dermed modtaget fem Emmy Awards. De øvrige vindere er Nikolaj og Julie (2003) og Unge Andersen (2005).

Modtagelse 
De første to afsnit af Livvagterne startede ud med høje seertal på DR1. Afsnit 1 blev set af 1.450.000 seere og afsnit 2 blev set af 1.650.000 seere. Første sæson der havde præmiere i 2009, var i skarp seerkonkurrence med VM i håndbold, hvilket resulterede i et fald på 400.000 seere i afsnit fire, da det blev sendt på samme tidspunkt som Danmark mod Serbien.

Ser man på seriens modtagelse blandt de danske medier, så fik den en særdeles fin modtagelse. Her er et mindre uddrag af anmeldelser fra præmieren d. 2 januar 2009: 

Seriens gode start blev ifølge flere danske anmeldere ikke fulgt op, og dette kunne også ses i de efterfølgende anmeldelser i sæson 1.

Referencer

Eksterne henvisninger 
 Officiel hjemmeside
 

Dramaserier fra Danmark

Krimiserier fra Danmark
Søndagsserier på DR
Danske tv-serier fra 2000'erne
Danske tv-serier fra 2010'erne